text: tørstetræ
  
  publiceret: 2021-08-06 12:22:54+02:00
  Tørstetræ er et lille skovtræ eller stor busk i vrietornfamilien. Arten blev tidligere henført til slægten Frangula under navnet Frangula alnus. Barken er mørkebrun, men spættet af lyse korkporer. Bladknopperne er usædvanlige for danske skovtræer ved at mangle knopskæl. Bladene er elliptiske og buenervede. Blomsterne er små med hvide kronblade. Frugten er en purpursort stenfrugt.
  Tørstetræ vokser på morbund i skove og moser. Barken blev tidligere anvendt til fremstilling af afføringsmidler, der måtte lagres eller ophedes, da den friske bark fremkalder opkastninger. Tidligere udvandt man tillige et gult farvestof af barken og især bærrene, se også gulbær. Veddet blev anvendt til fremstilling af trækul, der indgik i produktionen af sortkrudt. 